Lesufi dreig gemeenskap ná inbraak by peperduur skoolPanyaza Lesufi, Gauteng se LUR vir onderwys. Foto: Mariska Nanni Gauteng se LUR vir onderwys, Panyaza Lesufi, sê as die gemeenskap van ŉ splinternuwe laerskool in Brakpan, wat R100 miljoen gekos het, nie gou-gou die inbrekers opspoor wat op die skool toegeslaan het nie, sal die departement alle “duur” toerusting verwyder. Die departement sê in ŉ verklaring hy het met “skok en teleurstelling” kennis geneem van die inbraak Dinsdag in die vroeë oggendure by die Menzi Primary School, ŉ tegnologies gevorderde megaskool. Die skool is ŉ week gelede aan die gemeenskap van die township Tsakane oorhandig. Na bewering is twee mense wat die perseel gepatrolleer het, vasgebind en in ŉ pakkamer toegesluit. Die misdadigers het by die hoofveiligheidsdeur ingebreek om toegang tot die hele skool te verkry. Van daar kon hulle alle veiligheidsdeure oopsluit. Hulle het onder meer toegeslaan op die administrasieblok en die IT-kamers, waar tablette gelaai word. Die departement sê daar is tekens van gedwonge toegang by al die deure waardeur hulle vertrekke binnegekom het. Die toerusting wat gesteel is, sluit 185 tablette vir leerders, agt skootrekenaars van onderwysers, twee dataprojektors, drie lessenaarrekenaars, ŉ plasmatelevisiestel, kleinkaskontant van minder as R500 en ŉ digitale video-opnemer in. Die gr. 7’s het op die oomblik geen handboeke nie, want hul e-boeke was op die tablette wat gesteel is. Lesufi sê hy is “uiters teleursgesteld” dat misdadigers kinders van die gemeenskap se onderrig op dié wyse ontwrig het. “Ons daag inwoners uit om ons te help om die inbrekers op te spoor. As hulle dit nie teen Vrydag regkry nie, sal die enigste raad wees om alle duur toerusting aan die skool te onttrek.”